Juffrou lê kinders swye op oor ‘molestering’Argieffoto Die verhoor van die veiligheidsbeampte Johannes Molefe wat daarvan beskuldig word dat hy leerders by ŉ skool in Soweto gemolesteer en verkrag het, word Woensdag voortgesit. Dié 58-jarige word aangekla van die seksuele misbruik van talle leerders tussen die ouderdomme van vyf en 13 jaar aan die AB Xuma Primary School. Hy het die misdrywe glo verlede jaar begaan en staan tereg op drie aanklagte van verkragting en 11 van molestering. Dinsdag het die hooggeregshofsitting in Palm Ridge getuienis van ŉ 13-jarige meisie in gr. 7 gehoor wat vertel het hoe die beskuldigde aan haar bors gevat en “hallo, liefling” gesê het. Die leerder, wie se naam nie genoem mag word nie, sê ŉ vriendin het haar aangespoor om die voorval by hul onderwyseres aan te meld. Nadat sy die juffrou daarvan vertel het, het dié al die meisies bymekaargekry – ook die leerders in die grondslagfase – en hulle na bewering daarteen gewaarsku om hul ouers van enige beweerde misbruik te vertel wat die veiligheidsbeampte hulle aangedoen het “omdat die skool die saak sou hanteer”. Vroeër Dinsdagoggend het ŉ negejarige meisie getuig hoe sy ŉ “ontsteking” opgedoen het nadat die beskuldigde haar betas het. Sy het die skoolhoof, Maria Mthimkhulu, vertel van die ontsteking wat daartoe gelei het dat sy gereeld kamer moes verlaat. Mthimkhulu het die meisie se ma van die infeksie vertel, maar glo niks gesê van die bewering dat die beskuldigde haar gemolesteer het nie. Die slagoffer se ma het haar na ŉ kliniek geneem. Die negejarige het getuig tot die hoof haar ma gebel het, was sy te bang om haar ma te vertel dat die beskuldigde haar na bewering in ŉ waghuis by die skool gemolesteer het. Die verhoor duur voort.